31991L0334
L 184/27
JURNALUL OFÍCIAL AL UNIUNII EUROPENE
DIRECTIVA COMISIEI
din 6 iunie 1991
de modificare a Directivei 82/475/CEE de stabilire a categoriilor de ingrediente care pot fi utilizate pentru etichetarea furajelor combinate pentru animale de companie
(91/334/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 79/373/CEE a Consiliului din 2 aprilie 1979 privind comercializarea furajelor combinate (1), modificată ultima dată de Directiva 90/44/CEE (2), în special articolul 10,
întrucât, în ceea ce privește etichetarea, scopul Directivei 79/373/CEE este de a asigura o informare obiectivă și exactă privind compoziția și utilizarea furajelor;
întrucât declararea ingredientelor din furaje reprezintă, în anumite cazuri, o informație importantă;
întrucât s-a dovedit că este necesar să se creeze categorii care să permită gruparea mai multor ingrediente sub o singură denumire;
întrucât sunt necesare dispoziții speciale pentru etichetarea furajelor destinate animalelor de companie, pentru a ține seama de caracterul specific al acestui tip de furaje;
întrucât Directiva 90/44/CEE a modificat dispozițiile de bază privind etichetarea furajelor combinate; întrucât este necesară adaptarea în consecință a Directivei 82/475/CEE a Comisiei (3);
întrucât măsurile prevăzute în prezenta directivă sunt în conformitate cu avizul Comitetului permanent pentru hrana animalelor,
ADOPTĂ PREZENTA DIRECTIVĂ:
Articolul 1
Articolul 1 din Directiva 82/475/CEE se înlocuiește cu următorul text:
„Articolul 1
În cazul în care, în temeiul articolului 5c alineatul (3) din Directiva 79/373/CEE, precizarea denumirii specifice a ingredientului poate fi înlocuită cu menționarea denumirii categoriei din care face parte ingredientul, doar categoriile prevăzute în anexă pot fi indicate pe ambalajul, recipientul sau eticheta furajelor combinate pentru animale de companie.”
Articolul 2
Statele membre pun în aplicare până la 22 ianuarie 1992 actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă se adresează statelor membre.
Adoptată la Bruxelles, 6 iunie 1991.